« Þjóðaratkvæðagreiðslan í Portúgal HIRÐISBRÉF PÍUSAR PÁFA XII: HAURIETIS AQUAS – Um guðrækni hins Alhelga Hjarta, 15. maí 1956 (§ 121-127) »
122. Það er jafnframt vor brennandi þrá að allir þeir sem játa að þeir séu kristnir og vinna af einurð og alvöru að því að stofna konungsríki Krists á jörðu, líti á iðkun guðrækni Hjarta Jesú sem uppsprettu og tákn einingar, hjálpræðis og friðar. Enginn má hugsa sem svo að slík iðkun varpi rýrð á önnur afbrigði trúrækni sem kristið fólk undir leiðsögn kirkjunnar hefur heiðrað hinn guðdómlega Endurlausnara með. Brennheit guðrækileg iðkun á Hjarta Jesú mun án nokkurs vafa næra og styrkja guðræknina á hinum heilaga krossi sérstaklega auk elsku á hinu heilaga sakramenti altarisins. Vér getum jafnvel fullyrt – eins og opinberanir Jesú Krists til hl. Gertrude og hl. Margaret Marie leiða berlega í ljós – að enginn öðlast réttan skilning á Kristi krossfestum sem hefur ekki komist í kynni við innri leyndardóm Hjarta hans. Það mun heldur ekki reynast auðvelt að skilja kraft þeirrar elsku sem knúði Krists til að fórna sjálfum sér vorra vegna sem andlega næringu okkar nema með því að leggja sérstaka rækt við guðrækni Hjarta Jesú í Evkaristíunni, en takmark hennar – svo að gripið sé til orða forvera okkar sællar minningar, Leó XIII – „er að minnast þeirrar háleitu elsku þegar Endurlausnari vor úthelltu öllum fjársjóði Hjarta síns til þess að vera með oss allt til enda tímanna með innsetningu Evkaristíunnar.“ [122] „Það er ekki síst opinberun Hjartans í Evkaristíunni sem hann gaf oss sökum hins mikla kærleika í sínu eigin Hjarta.“ [123]
123. Að lokum er það svo sú einlæga þrá að mynda sterkan varnarvegg gegn illum launráðum þeirra sem hata Guð og kirkjuna samtímis, og til að leiða menn að nýju í einkalífi sínu sem opinberu lífi til elsku Guðs og náungakærleikans, að vér hikum ekki við að lýsa því yfir að guðræknin á hinu Alhelga Hjarta Jesú sé áhrifaríkasti skólinn í elsku Guðs, þeirri elsku Guðs segjum vér, sem verður að vera sá grundvöllur sem konungsríki Guðs er reist á í hjörtum einstaklinga, fjölskyldna og þjóða, eins og þessi sami forveri vor af guðrækilegri minningu minnir okkur á: „Ríki Jesú Krists öðlast styrk og festu í hinni guðdómlegu elsku: Að elska af heilagleika og festu er grundvöllur þess og fullkomnun. Það er frá slíku sem það verður að streyma: Að uppfylla skyldur af grandvarleik, að svipta engan hans eiginn rétti, að stjórna óæðri mennskum málefnum samkvæmt himneskum lögmálum, að elskan á Guð verði tekin fram yfir allt hið skapaða.“ [124]
124. Til þess að náðin streymi í enn ríkulegri mæli yfir allt kristið fólk, já, yfir allt mannkynið, frá guðrækni hins Alhelga Hjarta Jesú, megi hinir trúuðu hyggja að því að guðrækni hins Flekklausa Hjarta Guðsmóðurinnar sé samofin henni. Samkvæmt vilja Guðs var hin blessaða María mey óaðskiljanlega tengd Kristi í framkvæmd hinnar mennsku endurlausnar með slíkum hætti, að hjálpræði okkar streymdi fram úr elsku þjáninga Jesú Krists og elska og hryggð Móður hans var samfléttuð henni. Það er þannig tilhlýðilegt að kristið fólk – sem meðtók hið guðdómlega líf frá Kristi um Maríu – og eftir að það hefur goldið hinu Alhelga Hjarta Jesú þakkarskuld sína, auðsýni jafnframt elskuríku Hjarta himneskrar Móður sinnar samsvarandi guðrækilega ástúð, þakklæti og fórnir. Í fyllsta samræmi og með hliðsjón af þessari ljúfu og viturlegu tilhögun hinnar guðdómlegu Forsjónar er sú minnistæða athöfn, er vér helguðum kirkjuna og alla heimsbyggðina hinu flekklausa Hjarta blessaðrar Maríu meyjar. [125]
127. Sem ummerki þessarar náðar færum vér yður af heilu hjarta hverjum og einum, æruverðugi bræður, ásamt með prestastéttinni og hinum trúuðu sem yður eru faldir á hendur, en þó sérstaklega þeim sem með guðrækilegri viðleitni sinni glæða og útbreiða guðrækni hins Alhelga Hjarta Jesú vora postullegu blessun.
Gjört í Róm hjá hl. Pétri, 15. dag maímánaðar á átjánda ári embættistíðar vorrar.
[121]. Hirðisbr. „Annum Sacrum: Acta Leonis,“ vol. XIX, 1900, bls. 79; Encl. "Miserentissimus Redemptor": A.A.S. XX, 1928, bls. 167.
[122]. „Litt. Apost. quibus Archisodalitas a Corde Eucharistico Jesu ad S. Ioachim de Urbe erigitur,“ 17th Feb., 1903; Acta Leonis, vol. XXII, 1903, pbls. 116.
This collection ©2020 by Ragnar Geir Brynjólfsson • Hafa samband • Help • b2evo skins by François • blogging tool • webhosting reviews